## Educació informa els sindicats de les novetats de baremació introduïdes pel Ministeri per al concurs de trasllats nacional de docents

*** La competència digital dels docents es reconeixerà en la baremació amb fins a 3 punts**

El subdirector de Personal Docent, José Pascual Hernández, ha informat este matí en la Mesa Sectorial d’Educació de la convocatòria del concurs de trasllats nacional per a este curs 24/25 i ha comunicat les principals novetats introduïdes pel Ministeri d’Educació, Formació Professional i Esports.

Per a la baremació del concurs de trasllats s’ha introduït un nou apartat que correspon a la competència digital, pel qual es podrà obtindre fins a 3 punts depenent del nivell atorgat. Quant a l’apartat dels idiomes s’incorporen per a la seua baremació els certificats de l’Associació de Centres de Llengües de l’Ensenyament Superior (ACLES).

D’altra banda, disposar d’un títol de doctorat es valorarà amb un punt més que en l’anterior convocatòria i l’acompliment de càrrecs directius passa de 20 a 30 punts. Així mateix, les activitats de formació superades passen de 6 a 9 punts.

Quant als mèrits artístics i esportius, esta convocatòria afig per primera vegada en este apartat els esportistes d’alt nivell amb 1 punt i als esportistes d’alt rendiment amb 0,5 punts. D’altra banda, s’inclou la tutorització de fase de pràctiques amb 0,2 punts.

Des de la Conselleria d’Educació, Cultura, Universitats i Ocupació s’ha recordat que el requisit específic de valencià no serà necessari en els cossos docents que establix la Llei de llibertat educativa (FP i Règim Especial).

Fecha: 15/10/2024